Document ID: 32013R0780

REGOLAMENT TA’ IMPLIMENTAZZJONI TAL-KUMMISSJONI (UE) Nru 780/2013
tal-14 ta’ Awwissu 2013
li jemenda r-Regolament (UE) Nru 206/2010 li jistabbilixxi listi ta’ pajjiżi terzi, territorji jew partijiet minnhom awtorizzati għall-introduzzjoni fl-Unjoni Ewropea ta’ annimali partikulari u laħam frisk u r-rekwiżiti relatati maċ-ċertifikazzjoni veterinarja
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2004/68/KE tas-26 ta’ April 2004 li tistabbilixxi r-regoli tas-saħħa tal-annimali għall-importazzjoni lejn u t-transitu matul l-Unjoni għal ċerti annimali ungulati ħajjin, u temenda d-Direttivi 90/426/KEE u 92/65/LEE u tħassar id-Direttiva 72/462/KEE (1), u b’mod partikolari l-ewwel u t-tieni sottoparagrafi tal-Artikolu 3(1), l-ewwel sottopragrafu tal-Artikolu 6(1), l-Artikolu 7(e), l-Artikolu 8(c), u l-Artikolu 13(1) tagħha,
Billi:
(1)
Ir-Regolament tal-Kummissjoni (UE) Nru 206/2010 (2) jistabbilixxi r-rekwiżiti għad-dħul fl-Unjoni ta', fost l-oħrajn, ċerti annimali ungulati. Dan ir-Regolament ma japplikax għal annimali mhux domestikati li jkunu maħsubin għal korp, istitut jew ċentru approvat, kif iddefinit fl-Artikolu 2(1)(c) tad-Direttiva 92/65/KEE tat-13 ta’ Lulju 1992 li tistabbilixxi l-ħtiġijiet dwar saħħa tal-annimali li jirregolaw il-kummerċ ta’, u l-importazzjoni fil-Komunità ta’ annimali, semen, ova u embrijuni mhux suġġetti għal ħtiġijiet ta’ saħħa tal-annimali meħtieġa f’regoli speċifiċi tal-Komunità li hemm referenza għalihom fl-Anness A(I) tad-Direttiva 90/425/KEE (3).
(2)
In-nuqqas ta' rekwiżiti speċifiċi dwar is-saħħa tal-annimali biex jiddaħħlu fl-Unjoni l-annimali ungulati maħsubin għal korp, istitut jew ċentru approvat, jikkawża problemi prattiċi għal dawn l-entitajiet u jillimita ħafna l-attivitajiet tagħhom minħabba l-ħtieġa li għandhom biex idaħħlu minn dawn l-annimali.
(3)
Jixraq li jiġu stabbiliti r-rekwiżiti dwar is-saħħa tal-annimali biex jiddaħħlu fl-Unjoni l-annimali ungulati maħsubin għal korp, istitut jew ċentru approvat, li jkunu jqisu l-qagħda speċifika ta' dawn l-annimali. Fl-interess tas-simplifikazzjoni tal-liġi tal-Unjoni, jixraq li dawn ir-regoli jiġu stabbiliti fir-Regolament (UE) Nru 206/2010. Il-kamp ta' applikazzjoni ta’ dak ir-Regolament għandu għalhekk jiġi emendat skont dan.
(4)
Ir-Regolament (UE) Nru 206/2010 jistipula li jistgħu jiddaħħlu konsenji ta' annimali ungulati fl-Unjoni biss jekk ikunu ġejjin mill-pajjiżi terzi, mit-territorji jew partijiet minnhom elenkati fil-Parti 1 tal-Anness I ta' dak ir-Regolament.
(5)
Id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta’ prodotti li joriġinaw mill-annimali u li huma għall-konsum uman (4) tipprevedi l-adozzjoni mill-Kummissjoni ta' listi tal-pajjiżi terzi jew tar-reġjuni tal-pajjiżi terzi li minnhom huma permessi l-importazzjonijiet ta' prodotti speċifiċi ta' oriġini mill-annimali.
(6)
Id-Direttiva tal-Kunsill 2009/156/KE tat-30 ta’ Novembru 2009 dwar kundizzjonijiet tas-saħħa tal-annimali li jirregolaw il-moviment u l-importazzjoni minn pajjiżi terzi ta’ ekwidi (5) tipprevedi li l-importazzjoni ta' ekwidi fl-Unjoni għandha tkun awtorizzata biss minn pajjiżi terzi li jidhru f'lista li għandha tiġi stabbilita jew emendata skont il-proċedura stabbilita f'dik id-Direttiva.
(7)
Id-Direttiva tal-Kunsill 2009/158/KE tat-30 ta’ Novembru 2009 dwar il-kondizzjonijiet tas-saħħa ta’ bhejjem li jirregolaw il-kummerċ intra-Komunitarju, u l-importazzjoni ta’ tajr u bajd għat-tfaqqis minn pajjiżi terzi (6) tipprevedi li t-tjur u l-bajd għat-tfaqqis li jiġu importati fl-Unjoni jridu jkunu ġew oriġinalment minn pajjiż terz jew parti minn pajjiż terz li tkun fil-lista stabbilita mill-Kummissjoni skont il-proċedura stabbilita f'dik id-Direttiva.
(8)
Id-dħul fl-Unjoni ta' annimali ungulati li jkunu maħsubin għal korp, istitut jew ċentru approvat, għandu, b'mod partikolari, jissodisfa r-rekwiżiti ġenerali għad-dħul ta' annimali ħajjin fl-Unjoni u rekwiżiti addizzjonali speċifiċi dwar is-saħħa tal-annimali u għandu joffri garanziji speċifiċi oħrajn biex ikun żgurat li l-annimali li jiddaħħlu fl-Unjoni ma jkunux ta' riskju għall-istatus tas-saħħa tal-annimali tal-Unjoni.
(9)
Ir-rekwiżiti ġenerali għad-dħul fl-Unjoni ta' annimali ħajjin, li jikkonsistu minn sistema effettiva ta' servizzi veterinarji responsabbli għall-kontroll tas-saħħa tal-annimali, fil-preżent huma ssodisfatti minn dawk il-pajjiżi terzi, it-territorji u l-partijiet tagħhom elenkati skont id-Direttivi 2002/99/KE, 2009/156/KE u 2009/158/KE.
(10)
Madankollu, ir-rekwiżiti ġenerali għad-dħul ta' annimali ħajjin fl-Unjoni ma jiggarantixxux li l-annimali ungulati jkunu ħielsa mill-mard. L-annimali individwali xorta jistgħu jġorru mard li jittieħed li jista' jinfirex fl-Unjoni u b'hekk ikun ta' periklu għas-saħħa tal-annimali fl-Unjoni. Għalhekk, l-annimali ungulati li jkunu maħsubin għal korp, istitut jew ċentru approvat għandhom jiddaħħlu fl-Unjoni biss b'mod dirett mingħand korp, istitut jew ċentru li jikkonforma ma' ċerti rekwiżiti u li jkun approvat mill-awtorità kompetenti tal-pajjiż terz, tat-territorju jew tal-parti tat-territorju fejn dan ikun jinsab
(11)
Jixraq li l-lista ta' dawn il-korpi, istituti jew ċentri tiġi stabbilita mill-Istat Membru ta' destinazzjoni, wara valutazzjoni tal-informazzjoni rilevanti kollha.
(12)
Biex tiġi mħarsa s-saħħa tal-annimali fl-Unjoni, huwa kruċjali li l-konsenji tal-annimali ungulati li jiddaħħlu fl-Unjoni u li jkunu ddestinati għal korpi, istituti jew ċentri approvati, jiġu ttrasportati direttament u mingħajr dewmien għad-destinazzjoni tagħhom, f'kontejners issiġillati u li jiġi ristrett kull moviment ieħor fl-Unjoni ta' dawn l-annimali.
(13)
Biex jiġu indirizzati ċirkostanzi speċjali bħalma huma sitwazzjonijiet fejn ikun hemm problemi li għandhom x'jaqsmu ma' trattament xieraq tal-annimali, mal-konservazzjoni ta' speċi fil-periklu tal-estinzjoni, ma' diżastri naturali jew ma' kunflitti politiċi, fejn ma jkunx possibbli li jiġu applikati r-rekwiżiti kollha marbutin mas-saħħa tal-annimali, u b'mod speċjali dawk relatati mal-approvazzjoni tal-korp, l-istitut jew iċ-ċentru ta' oriġini, l-Istati Membri għandhom ikunu jistgħu jdaħħlu fit-territorju tagħhom, ċerti annimali ungulati li jkunu maħsubin għal korp, istitut jew ċentru approvat, f'kundizzjonijiet speċjali. Madankollu, anki f'dawn il-każi, għandu jkun rekwiżit permess biex ikun żgur li r-riskju għas-saħħa tal-annimali jkun mill-inqas.
(14)
Ir-Regolament (UE) Nru 206/2010 għalhekk għandu jiġi emendat skont dan.
(15)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 206/2010 huwa emendat kif ġej:
(1)
Fl-Artikolu 1, għandu jitħassar il-paragrafu 3.
(2)
Għandu jiddaħħal l-Artikolu 3a li ġej:
"Artikolu 3a
Kundizzjonijiet għad-dħul ta' annimali ungulati maħsubin għal korp, istitut jew ċentru approvat
1. B'deroga mill-Artikolu 3, l-awtorità kompetenti ta' Stat Membru tista' tawtorizza d-dħul fit-territorju tiegħu ta' konsenji ta' annimali ungulati tal-ispeċijiet elenkati fit-Tabelli 1, 2 u 3 tal-Parti 1 tal-Anness VI meta dawn il-konsenji jkunu destinati għal korp, istitut jew ċentru approvat, sakemm jiġu ssodisfatti dawn il-kundizzjonijiet li ġejjin:
(a)
tkun twettqet valutazzjoni tar-riskji għas-saħħa tal-annimali li tista' tippreżenta kull konsenja għall-Unjoni, mill-awtorità kompetenti tal-Istat Membru ta' destinazzjoni;
(b)
il-konsenji kkonċernati jkunu ġejjin minn pajjiż terz, minn territorju jew parti minnu li jkun elenkat f'waħda mil-listi stabbiliti:
(i)
fil-Parti 1 tal-Anness I jew fil-Parti 1 tal-Anness II ta' dan ir-Regolament,
(ii)
fid-Deċiżjoni 2004/211/KE (*), fid-Deċiżjoni 2007/777/KE (**), fir-Regolament (KE) Nru 798/2008 (***), fir-Regolament (KE) Nru 119/2009 (****), fir-Regolament (UE) Nru 605/2010 (*****),
(ċ)
l-annimali ungulati jkunu joriġinaw minn korp, istitut jew ċentru f'pajjiż terz, f'territorju jew parti minnu msemmi fil-punt (a), li jkun elenkat f'lista stabbilita skont l-Artikolu 3c;
(d)
l-annimali ungulati jkunu ddaħħlu għall-kwarantina f'faċilità protetta mill-vetturi fl-istabbiliment tal-korp, tal-istitut jew taċ-ċentru msemmi fil-punt (c) għall-perjodu stipulat fiċ-ċertifikati rilevanti;
(e)
l-annimali ungulati jitwasslu direttament lejn korp, istitut jew ċentru fl-Istat Membru ta' destinazzjoni;
(f)
l-annimali ungulati jkollhom magħhom ċertifikat veterinarju validu, miktub skont il-mudell rilevanti taċ-ċertifikati veterinarji msemmijin fit-Tabelli 1, 2 u 3 fil-Parti 1 tal-Anness VI u stabbiliti fil-Parti 2 ta' dak l-Anness;
(g)
l-annimali ungulati jkunu jissodisfaw ir-rekwiżiti stabbiliti fil-mudell taċ-ċertifikat veterinarju msemmi fil-punt (f).
L-Istat Membru ta' destinazzjoni għandu jgħarraf lill-Kummissjoni u lill-Istati Membri l-oħra fil-Kumitat Permanenti dwar il-Katina Alimentari u s-Saħħa tal-Annimali bl-awtorizzazzjoni mogħtija skont l-ewwel sottoparagrafu, qabel ma jiddaħħlu l-annimali ungulati fit-territorji tagħhom.
2. Fejn tkun impossibbli l-konformità mal-punti (c) u (d) tal-paragrafu 1 minħabba ċirkostanzi eċċezzjonali, l-awtorità kompetenti tal-Istat Membru ta' destinazzjoni tista' tawtorizza d-dħul fit-territorju tiegħu ta' annimali ungulati tal-ispeċijiet elenkati fit-Tabelli 1, 2 u 3 tal-Parti 1 tal-Anness VI minn impriżi oħrajn li mhumiex konformi mar-rekwiżiti stipulati f'dawk il-punti, sakemm jiġu ssodisfatti r-rekwiżiti stipulati fil-punti (a), (b) u (e) sa (g) tal-paragrafu 1 kif ukoll il-kundizzjonijiet addizzjonali li ġejjin:
(a)
tkun saret applikazzjoni minn qabel mis-sid jew minn persuna fiżika li tirrappreżenta lis-sid, u l-Istat Membru ta' destinazzjoni jkun ta l-permess wara li jkun wettaq valutazzjoni tar-riskji li tkun uriet li d-dħul tal-annimali ungulati inkwistjoni fit-territorju tiegħu ma jikkostitwix riskju għas-saħħa tal-annimali fl-Unjoni;
(b)
l-annimali ungulati jkunu ddaħħlu fil-kwarantina fil-pajjiż terz, fit-territorju jew fil-parti tat-territorju tal-oriġini taħt superviżjoni uffiċjali għat-tul ta' żmien meħtieġ biex jissodisfaw il-kundizzjonijiet tas-saħħa tal-annimali stipulati fil-mudell taċ-ċertifikat veterinarju msemmi fil-punt (f):
(i)
f'post approvat mill-awtorità kompetenti tal-pajjiż terz, tat-territorju jew ta' parti mit-territorju tal-oriġini tal-annimali;
(ii)
skont l-arranġamenti preskritti fil-permess li għandu jistipula mill-inqas l-istess garanziji bħal dawk stipulati fil-punti (a), (b) u (e) sa (g) tal-paragrafu 1.
Meta l-annimali ungulati jiddaħħlu fl-Unjoni skont l-ewwel sottoparagrafu, għandhom jiddaħlu għall-kwarantina f'post ta' korp, istitut jew ċentru approvat ta' destinazzjoni għal mill-inqas sitt xhur minn meta jiddaħħlu fl-Unjoni, u matul dan il-perjodu, ir-rekwiżiti stipulati fl-Artikolu 8(1)(a) tad-Direttiva tal-Kunsill 90/425/KEE jistgħu jiġu applikati mill-awtoritajiet kompetenti.
L-Istat Membru li jkun qed jawtorizza d-dħul tal-annimali ungulati skont l-ewwel sottoparagrafu għandu jgħarraf lill-Kummissjoni u lill-Istati Membri l-oħra fil-Kumitat Permanenti dwar il-Katina Alimentari u s-Saħħa tal-Annimali bl-awtorizzazzjoni qabel ma jiddaħħlu l-annimali ungulati fit-territorji tiegħu.
(*) ĠU L 73, 11.3.2004, p. 1." 						
(**) ĠU L 312, 30.11.2007, p. 49." 						
(***) ĠU L 226, 23.8.2008, p. 1." 						
(****) ĠU L 39, 10.2.2009, p. 12." 						
(*****) ĠU L 175, 10.7.2010, p. 1."" 						
(3)
Għandu jiddaħħal l-Artikolu 3b li ġej:
"Artikolu 3b
Il-kundizzjonijiet għad-dħul u t-transitu tal-annimali ungulati maħsubin għal korp, istitut jew ċentru approvat, mit-territorju ta' Stati Membri li mhumiex l-Istat Membru ta' destinazzjoni
It-transitu tal-annimali ungulati msemmijin fl-Artikolu 3a minn Stat Membru li ma jkunx l-Istat Membru ta' destinazzjoni jingħata permess biss suġġett għall-awtorizzazzjoni tal-awtorità kompetenti tal-Istat Membru ta' transitu. Din l-awtorizzazzjoni tista' tingħata biss abbażi ta' valutazzjoni tar-riskji minn dik l-awtorità kompetenti, fuq l-informazzjoni li tingħata mill-Istat Membru ta' destinazzjoni.
L-Istat Membru ta' destinazzjoni għandu jgħarraf lill-Kummissjoni u lill-Istati Membri l-oħra fil-Kumitat Permanenti dwar il-Katina Alimentari u s-Saħħa tal-Annimali, qabel ma jseħħ it-transitu, meta jawtorizza d-dħul tal-annimali skont il-kundizzjonijiet previsti fl-Artikolu 3a."
(4)
Għandu jiddaħħal l-Artikolu 3c li ġej:
“Artikolu 3c
Lista ta' korpi, istituti jew ċentri approvati f'pajjiżi terzi, f'territorji u f'partijiet minn territorji
1. Wara valutazzjoni tal-konformità mal-kundizzjonijiet stipulati fil-paragrafu 2, kull Stat Membru jista' jistabbilixxi lista ta' korpi, istituti u ċentri li minnhom jista' jiġi awtorizzat id-dħul ta' annimali ungulati fit-territorju tiegħu skont l-Artikolu 3a(1).
2. Korp, istitut jew ċentru f'pajjiż terz, f'territorju jew f'parti minnu jista' biss jiġi elenkat fil-lista msemmija fil-paragrafu 1 meta jkunu ssodisfatti l-kundizzjonijiet li ġejjin:
(a)
il-korp, l-istitut jew iċ-ċentru jikkonforma mar-rekwiżiti stipulati fil-Parti 3 tal-Anness VI;
(b)
il-korp, l-istitut jew iċ-ċentru jkun approvat mill-awtorità kompetenti tal-pajjiż terz, tat-territorju jew ta' parti mit-territorju fejn ikun ikkollokat dak il-korp, l-istitut jew iċ-ċentru;
(ċ)
l-awtorità kompetenti tal-pajjiż terz, tat-territorju jew ta' parti mit-territorju tagħti biżżejjed garanziji li l-kundizzjonijiet dwar l-approvazzjoni ta' korpi, istituti jew ċentri stabbiliti fil-Parti 4 tal-Anness VI huma ssodisfatti.
3. Stat Membru jista' jinkludi fil-lista msemmija fil-paragrafu (1) il-korpi, l-istituti jew iċ-ċentri f'pajjiżi terzi li diġà qegħdin inklużi f'lista bħal din stabbilita minn Stat Membru ieħor, mingħajr ma jkun ivvaluta l-konformità mal-kundizzjonijiet stipulati fil-paragrafu 2.
4. L-Istati Membri għandhom iżommu l-listi msemmijin fil-paragrafu (1) aġġornati, u b'mod partikolari jqisu kull sospensjoni jew irtirar tal-approvazzjoni mogħtija mill-awtorità kompetenti ta' pajjiż terz, ta' territorju jew ta' parti minnu tal-korpi, tal-istituti jew taċ-ċentri kkollokati hemm u inklużi f'dawk il-listi.
5. Permezz ta' paġni ta' tagħrif imqiegħda fuq l-internet, l-Istati Membri għandhom ipoġġu l-listi msemmijin fil-paragrafu 1 għad-disponibbiltà tal-pubbliku, u għandhom iżommu dawn il-paġni aġġornati.
6. L-Istati Membri għandhom jikkomunikaw lill-Kummissjoni l-indirizz tal-Internet tal-paġni ta' tagħrif tagħhom imqiegħda fuq l-internet.”
(5)
l-Artikolu 4 jinbidel b'dan li ġej:
"Artikolu 4
Kundizzjonijiet għaċ-ċentri tal-ġbir għal ċerti konsenji ta’ annimali ungulati
1. Konsenji ta’ annimali ungulati li fihom annimali ħajjin li ġejjin minn aktar minn stabbiliment wieħed jistgħu jiddaħħlu fl-Unjoni biss jekk jinġabru f’ċentri tal-ġbir approvati mill-awtorità kompetenti tal-pajjiż terz, tat-territorju jew ta' parti mit-territorju tal-oriġini b’konformità mar-rekwiżiti stipulati fil-Parti 5 tal-Anness I.
2. Il-konsenji tal-annimali ungulati mdaħħlin fl-Unjoni skont l-Artikolu 3a jew l-Artikolu 6 ma għandhomx joriġinaw minn iktar minn stabbiliment wieħed u ma għandhomx jinġabru f'ċentri tal-ġbir."
(6)
Fl-Artikolu 8, il-punt (b) għandu jinbidel b’dan li ġej:
"(b)
imħattin, jew, meta dawn jitwasslu bl-ajru, ittrasferiti f'inġenju tal-ajru ieħor, jew jiġu ttrasportati f'vettura tat-triq, fuq ferrovija, jew bil-mixi minn pajjiż terz, territorju jew parti minnu li ma jkunx awtorizzat għall-importazzjoni tal-annimali kkonċernati fl-Unjoni."
(7)
Fl-Artikolu 11, il-paragrafu 1 għandu jinbidel b’dan li ġej:
"1. Wara li jiddaħħlu fl-Unjoni, il-konsenji tal-annimali ungulati, minbarra dawk imsemmijin fl-Artikolu 3a, għandhom jitwasslu b'mezz tat-trasport li hu protett mill-vetturi mingħajr dewmien lejn l-istabbiliment tad-destinazzjoni.
Dawk l-annimali ungulati għandhom jibqgħu f’dan l-istabbilment għall-perjodu ta’ mill-inqas 30 jum, sakemm ma jintbagħtux direttament lejn biċċerija."
(8)
Għandu jiddaħħal l-Artikolu 13a li ġej:
"Artikolu 13a
Il-kundizzjonijiet li għandhom jiġu applikati wara d-dħul ta' konsenji ta' annimali ungulati maħsubin għal korpi, istituti jew ċentri approvati
1. Wara li jiddaħħlu fl-Unjoni, il-konsenji tal-annimali ungulati maħsubin għal korpi, istituti jew ċentri approvati, għandhom jitwasslu mingħajr dewmien lill-korp, l-istitut jew liċ-ċentru tad-destinazzjoni approvat b'mezz ta' trasport li jkun protett mill-vetturi u mibni b'mod li l-annimali ma jistgħux jaħarbu minn ġo fih, u r-rawt, l-awrina, l-imfierex, l-għalf, l-iskart jew kull materjal ieħor ma jkunx jista' jnixxi jew jaqa' minn ġol-vettura jew mill-kontejner waqt it-trasportazzjoni.
2. L-annimali għandhom jinżammu fil-kwarantina f'faċilitajiet protetti mill-vetturi fl-istabbiliment tal-korp, tal-istitut jew taċ-ċentru approvat tal-Istat Membru tad-destinazzjoni għal mill-inqas 30 jum. Wara l-perjodu ta' kwarantina ta' 30 jum, l-annimali jistgħu jintbagħtu lil korp, istitut jew ċentru approvat ieħor.
3. L-annimali li jiddaħħlu għand korp, istitut jew ċentru approvat jistgħu jintbagħtu f'destinazzjoni li ma tkunx korp, istitut jew ċentru approvat ieħor, sakemm:
(a)
ikunu għaddew mill-inqas sitt xhur minn meta ddaħħlu fl-Unjoni, u
(b)
it-trasferiment isir skont il-paragrafu 4 tal-Anness C tad-Direttiva 92/65/KEE.
4. B'deroga mill-paragrafu 3, l-annimali jistgħu joħorġu mingħand korp, istitut jew ċentru approvat qabel ma jispiċċa l-perjodu ta' sitt xhur stipulat f'dak il-paragrafu, biss jekk jiġu ssodisfatti l-kundizzjonijiet li ġejjin:
(a)
l-annimali jiġu esportati f'pajjiż terz, f'territorju jew f'parti minnu;
(b)
biex jiġu esportati, kif imsemmi f'a), l-annimali jridu jiġu trasportati f'mezzi ta' trasport li jkunu protetti kontra l-vetturi u li jkunu mibnija b'mod li l-annimali ma jkunux jistgħu jaħarbu, u r-rawt, l-awrina, l-imfierex, l-għalf, l-iskart jew kull materjal ieħor ma jkunx jista' jnixxi jew jaqa' minn ġol-vettura jew mill-kontejner waqt it-trasportazzjoni."
(9)
Jiżdied l-Anness VI, li t-test tiegħu jinsab fl-Anness ta’ dan ir-Regolament.
Artikolu 2
Id-dħul fis-seħħ
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-14 ta’ Awwissu 2013.

Labels: 8
3
5
6